钦定古今图书集成/明伦汇编/官常典/第721卷 > 张敬达
## 钦定古今图书集成/明伦汇编/官常典/第721卷 > 张敬达

按《五代史死事传》：“敬达字志通，代州人也，小字生铁。
少以骑射事唐庄宗，为厅直军使。明宗时为河东马
步军都指挥使，领钦州刺史，累迁彰国、大同军节度
使，徙镇武信、晋昌。清泰二年，契丹数犯边，废帝以河
东节度使石敬塘兼大同、彰国、振武、威塞等军蕃汉
马步军都总管，屯于忻州。屯兵聚噪，遮敬塘呼万岁”，
敬塘斩三十馀人以止之。废帝疑敬塘有异志，乃以
敬达为北面副总管，以分其兵。明年夏，徙敬塘镇天
平，遂以敬达为大同、彰国、振武、威塞等军蕃汉马步
军都部署。敬塘因此遂反，即以敬达为太原四面招
讨使。六月，兵围太原，敬达为长城连栅，云梯飞炮以
攻之。所为城栅将成，辄有大风雨水暴至以坏之。敬
塘求救于契丹。九月，契丹耶律德光自雁门入，旌旗
相属五十馀里。德光先遣人告敬塘曰：“吾欲今日破
敌，可乎？”敬塘报曰：“大兵远来，而贼势方盛，要在成功，
不必速也。”使者未复命而兵已交。敬达阵于西山，契
丹以羸骑三千，革鞭《木镫》，人马皆不甲胄，以趋唐军。
唐军争驰之，契丹兵走，追至汾曲，伏发，断唐军为二，
其在北者皆死，死者万馀人。敬达收军，栅晋安，契丹
围之。废帝遣赵延寿、范延光等救之。延寿屯团柏谷，
延光屯辽州，相去皆百馀里。契丹兵围敬达者，自晋
安寨南，长百馀里，阔五十里。敬达军中望之，但见穹
庐连属如冈阜，四面亘以毛索，挂铃为警，纵犬往来。
敬达军中有夜出者，辄为契丹所得，由是闭壁不敢
复出。延寿等皆有二心，无救敬达意。敬达犹有兵五
万人，马万匹，久之食尽，削木筛粪以饲其马，马死者
食之，已而马尽。副招讨使杨光远劝敬达降晋，敬达
自以不忍背唐，而救兵且至，光远促之不已。敬达曰：
“诸公何相迫邪？何不杀我而降”光远即斩敬达降契
丹。耶律德光闻敬达死，哀其忠，遣人收葬之。